Oscar Pistorius-saak: 'Hy het nie berou nie' | Maroela Media
Nel het sy slotbetoog begin met 'n verwysing na adv. Barry Roux se vertelling van 'n vrou wat versoek het dat Pistorius 'n winkel verlaat omdat hy 'n moordenaar is. Roux het tydens sy slotbetoog geïrriteerd geraak hieroor en gesê "moordenaar van wat". Volgens Nel is dit skokkend, aangesien Reeva Steenkamp die "wat" is wat vermoor is, aangesien die appèlhof Pistorius skuldig bevind het aan moord.
Hierna het Nel verwys na Roux se stelling dat die Steenkamps se pyn vererger is deur die staat se argument dat Pistorius bedoel het om Steenkamp dood te skiet. Volgens Nel verstaan Barry Steenkamp, Reeva se pa, nie die saak verkeerd nie en is hy die gebroke man en nie Pistorius, soos Roux aanvoer nie.
Nel het hierna begin fokus op Pistorius se beweerde kwesbaarheid. Volgens Nel het Pistorius, danksy sy ma, uitstekende lewensvaardighede. Nel het verwys na die kliniese sielkundige se verslag dat Pistorius depressief en angstig is "maar sy regspan stel dit aan die hof dat hy medisyne opgegaar het".
"Die beskuldigde het vier skote deur die deur geskiet, sy skuld grens aan dolus directus [met direkte opset]," het Nel aangevoer. Hy meen Pistorius het geweet iemand was agter die deur, dat dit 'n klein area is, hy was opgelei in die hantering van vuurwapens en daarom grens dit aan dolus directus. Nel het gesê dit is ver verwyder van nalatigheid.
Volgens Nel was Pistorius 'n slegte getuie en hy het sy weergawe van die gebeure verander. Hy het ook bevraagteken hoe Pistorius berou kon toon sonder 'n geldige verduideliking. "Waaroor het hy dan berou?"
Nel het versoek dat die hof nie afwyk van die voorgeskrewe minimumvonnis van 15 jaar tronkstraf nie. Nel het, soos Roux, ook verwys na die saak van die Staat versus Malgas. Die Malgas-uitspraak lui hoe groter die gevoel van ongemak by 'n regter oor die oplê van die voorgeskrewe vonnis is, hoe groter is die angs dat die regter moontlik 'n onreg daardeur pleeg. Nel het beklemtoon daar moet ware, oortuigende redes wees om van die voorgeskrewe vonnis af te wyk.
Volgens Nel behoort onnodige simpatie nie 'n oorweging te wees nie en is korrektiewe toesig nie naastenby voldoende indien 15 jaar tronkstraf die maatstaf is nie. Hy het ook na ander appèlsake verwys waarin onder meer aangevoer is misdaad neem toe ondanks wetgewing vir minimumvonnisse.
Na middagete het Nel verwys na regspraak waarin bevind is dit is verkeerd om op 'n gepaste vonnis te besluit en dit dan ter wille van begenadiging te verander. Hy het gesê die onderskeie faktore moet volgens die misdaad in ag geneem word en vergelding en afskrikking moet in die geval van geweldsmisdaad na vore kom.
Nel het gesê die noodsaaklike bestanddeel van 'n vonnis is dat dit die erns van die misdaad en die verontwaardiging en woede van die publiek moet weerspieël. Nel het regter Thokozile Masipa versoek om "vir die slagoffer 'n stem te gee" en sodoende die onreg wat teen die slagoffer gepleeg is, te erken.
Hy het gesê regte berou word getoon wanneer 'n beskuldigde die hof in sy of haar vertroue neem en verduidelik waarom hy dit gedoen het. Nel het gesê dit het nie in hierdie geval gebeur nie. Daar is 'n verskil tussen sê "ek het haar dood veroorsaak" en sê "ek het haar vermoor" vir berou om teenwoordig te wees. Nel het gesê die beskuldigde kan 'n TV-onderhoud toestaan, maar nie eerlik wees met die hof nie.
Nel het beklemtoon dit is nie 'n strafversagtende faktor dat Pistorius aanvoer hy het gedink dit is 'n inbreker nie. "Hy is steeds skuldig aan die moord op Reeva Steenkamp." Volgens Nel het Steenkamp nie bygedra tot haar dood nie en is sy met opset vermoor "om redes wat net die beskuldigde sal weet".
Regter Masipa het die saak tot 6 Julie uitgestel vir vonnisoplegging.
Adv Gerrie Nel het 'n nare irriterende manier om by die waarheid te kom maar ek dink juis daardeur het geregtigheid geskied. Kan hom kwalik uitstaan maar ek haal my hoed af vir sy vasberadenheid om geregtigheid te laat seëvier
Ja hy het weereens bewys hy is n ongevoelige v….. Enige ding in sy pad sal hy platvee net solank hy die wenner kan wees dit gaan lankal nie meer oor Oscar nie dit gaan oor die grote Gerrie nel
'n Mens hoop dat alle ouers hieruit 'n lewensles sal leer – dat jou dogter nie sommer gaan oorslaap by "iemand van wie sy hou nie" Dat ouers mekaar maar probeer ontmoet voordat hierdie losslapery toegelaat word.
Hiert kyk daai favourite pose, het die kamera my mooi, ok dink dink dink dat die hele wêreld sien ek is slim en in beheer, ek kan klein wees, maar ek wen! Net soos by die stoei ook!!!!!! Net my grip hou!